
  Anbefalinger


  Gary Oates’ seneste bog, ’Åbn Mine Øjne, Herre’, er gribende i ordets absolutte forstand. Den er både teologisk sund og samtidig en medrivende oplevelse.


  Dette er en historie, der ikke lader sig begrænse til sider i en bog. Den indeholder Guds eget hjerte og sætter enhver i brand, som den berører. På en eller anden måde har Garys møder med Herren haft stor betydning for min egen sult efter Gud.


  Lad dette være en advarsel til enhver læser: den rejse, du nu bliver taget med på, smitter!


  Bill Johnson, Pastor


  Bethel Church


  Forfatter til “When Heaven Invades Earth”


  Dette er den første bog, jeg har læst, der giver praktisk vejledning i, hvordan du kan opnå større nærhed med den levende Gud.


  Gary Oates ikke bare ægger dig til misundelse med sin overnaturlige vandring med Gud, men han opmuntrer dig også til selv at vandre i denne specielle nærhed.


  Sid Roth,


  TV- & radiovært


  Messian.ic Vision


  Jeg kunne ikke lægge denne fantastiske bog fra mig! Jeg lo, og jeg græd, mens Helligånden rørte ved mig igennem disse salvede fortællinger. Hvis du ønsker et dybere liv i Helligånden, så er denne bog skrevet til dig! Historierne om englebesøg vil gøre dig sulten efter lignende oplevelser selv. Du vil blive velsignet.


  Heidi Gayle Baker, Ph.D.


  Director, Iris Ministries


  Medforfatter til ”There’s Always Enough”


  Jeg fik for nylig manuskriptet til denne bog i hånden, da jeg en søndag eftermiddag var på vej hjem fra Florida. Jeg lovede Gary, at jeg ville kigge det igennem en af de kommende dage. Jeg begyndte at skimme det samme aften. Jeg blev hurtigt grebet og var nået til side 65, før jeg lagde mig til at sove. Resten læste jeg dagen derpå.


  Mange af disse ting var en stor velsignelse for mig, men specielt den skriftmæssige indsigt i engles tjeneste fik tårerne frem i mine øjne. Jeg oplevede samme aften at blive trøstet ved deres nærvær, bare ved en enkel anerkendelse af, at de er tilgængelige. Tak, Gary, fordi du har åbnet op for dine fortsatte oplevelser i den normalt usete verden!


  Jack R. Taylor


  Formand, Dimensions Ministries


  Melbourne, Florida


  Hvis du er på udkig efter en bog, som vil bringe dig ind i Guds nærvær – så er den her! ’Åbn Mine Øjne, Herre’ fortæller om den længsel og de oplevelser, som Gary Oates har i den usynlige virkelighed. Dette har resulteret i et ”overnaturligt” naturligt liv.


  Når jeg læser en bog, så søger jeg altid efter Herrens liv i den gennem forfatterens erfaringer og udtryk. Gary Oates’ vidnesbyrd har bragt mig på knæ med en desperat bøn i hjertet, ”Åbn mine øjne, Herre.”


  Leif Hetland


  Formand, Global Mission Awareness


  International konferencetaler


  Siden Åbenbaringen 4:1 blev skrevet (dér, hvor Herren talte til apostlen Johannes og sagde, ”Kom herop! Så vil jeg vise dig, hvad der vil ske senere hen…”), har kirken haft en indbydelse til at komme højere op og dybere ind i den åndelige virkelighed. Gary Oates åbner i denne bog vejen, så mange kan gøre netop det.


  Det var spændende at læse ’Åbn Mine Øjne, Herre’, og den gjorde mig sulten efter mere af den åndelige virkelighed. Gud åbner i sandhed vores øjne i denne specielle tid. Tak Gary, fordi du er villig til at gå længere end din egen komfortzone tillader og ind i den himmelske virkeligheds eventyr.


  Michael Ellis


  Nehemiah Ministries


  Kennesaw, Georgia


  Denne bog åbner både øjnene og ørerne på Guds børn på en helt fantastisk måde. Samtidig med at den griber læseren, så giver den også en fornemmelse af Guds storhed. Den skaber også frimodighed, når man ser det overnaturlige i øjnene. Resultatet er en større sult efter Gud. Jeg anbefaler denne bog til både ledere og lægfolk.


  Henry Madava


  Pastor, Victory Church


  Kiev, Ukraine


  Jeg mødte Gary og Kathi på Global Awakening Ministries’ tur til Volta Redonda, som nævnes i denne bog. Det var en stor glæde at opleve, hvordan Helligånden ”åbnede deres øjne,” så de kunne se dén usynlige virkelighed, vores tro taler om. Det er forfriskende at læse Garys enkle og lettilgængelige vidnesbyrd, som kommer fra en person i tjeneste.


  Jeg vil gerne opmuntre dig; lad dette vidnesbyrd styrke din tro. Jeg har ikke kun været sammen med dem siden deres livsforvandlende oplevelse og set den gode frugt, der er kommet ud af dette, men jeg har også set, hvordan Helligånden har gjort det samme i andres liv. Vi er sandelig på vej ind i en tid, hvor der vil være mange ”seere” i kirken. Min bøn lyder: Må Herren også åbne dine øjne!


  Michael Shea


  Casa de Davi


  Londrina, Brazil

  Til min smukke kone, Kathi, som har fulgt mig gennem ”tykt og tyndt,” min partner, min medhjælper og min bedste ven


  og:


  Til mine forældre, Harmon og Ruby Oates, som nu er hjemme hos Herren… for mange års opmuntring og støtte og specielt for deres mange bønner.


  


  ”Da bad Elisa følgende bøn: ’Herre, luk hans øjne op, så han kan se.’ Herren åbnede tjenerens øjne, og han kunne nu se, at bjerget var fyldt med ildheste og ildvogne rundt om, hvor de stod.”

  Forfatterens tak:


  Randy Clark – for at tro på mig og give mig mulighed for at nå jordens nationer, samt for hans megen forbøn.


  Heidi Baker – fordi hun inspirerede mig til at elske Gud med en inderlig kærlighed.


  Henry Madava – for at lade Helligånden arbejde i sig, hvilket har haft stor indflydelse på mit liv.


  Mike Shea – for at åbne Skriften ift. Romerne 6:13, hvilket har været en nøgle til de fantastiske begivenheder, der er sket i mit liv.


  Robert Paul Lamb – min gamle ven, som har hjulpet mig utrætteligt og på mange måder med at gøre denne bog til en virkelighed. Tak for din ekspertise i at skrive og specielt for dit hjerte til at søge Gud flittigt under hele processen.

  En bøn om frelse


  Om medforfatteren


  Undervisningsmateriale af Gary og Kathi Oates


  Forord


  Gary Oates’ nye bog, ”Åbn Mine Øjne, Herre,” er en af de mest spændende bøger, jeg længe har læst. Det er en bog, der handler om hellighed og nærhed med vores treenige Gud; Faderen, Sønnen og Helligånden.


  Gary har, sammen med sin kone, Kathi, delt sin higen efter et nært liv med Gud, hvor helligelse og hellighed har været livsstilen. Men deres vandring med Gud tog et gigantisk spring fremad, efter at Gary havde en ude-af-kroppen oplevelse, hvor han så Herren Jesus Kristus, og både hans og hans kones øjne blev åbnet, så de kunne se engle.


  Garys fortælling er ret usædvanlig, og jeg er sikker på, at nogen af jer vil have svært ved at tro på den, men jeg var selv tilstede, da alle disse ting skete med ham. Jeg stod ved siden af ham i Volta Redonda i Brasilien, da den første oplevelse indtraf.


  Da jeg så ham, tænkte jeg, at noget vist var i færd med at ske med Gary. Enten var han i en trance, eller også havde han haft en oplevelse. Jeg husker, hvordan hans krop fløj bagover og væltede flere stolerækker og næsten væltede en pastor omkuld, da hans ånd vendte tilbage til kroppen.


  Jeg husker, at han lå på gulvet og rystede, imens tårerne strømmede fra øjnene. Jeg kan bekræfte denne historie og er et vidne til det, der skete med Gary, og mere til. Han har ikke delt alle de oplevelser, hvor han har set ind i den åndelige verden.


  Du tænker måske, at jeg er let at narre, og at vi begge er blevet bedraget. Derfor vil jeg gerne forklare, hvorfor jeg tror på Garys historie. I 2003 befandt vi os i Manaus i Brasilien, hvor vi talte til apostel Rene Terra Novas kirke – en menighed med over 48.000 medlemmer. Denne kæmpemæssige bygning har mere end 10.000 siddepladser.


  Vi havde været der i knap en uge, hvor vi bad for syge og altid med den samme fremgangsmetode; at få dem, hos hvem der havde været en helbredelsesprocent på mere end 80, til at række hænderne i vejret. Men på den sidste aften rakte mere end 90 procent hænderne i vejret.


  Hvorfor var denne aften så anderledes end de andre aftener?


  Jo, det var denne aften Gary fortalte mig, at han havde set krigsengle omkring os. Han så også hvirvelvinde af ild strømme ind over folks hoveder. Den eneste forskel mellem 9.000 helbredelser denne aften og ca. 500 de andre aftener må være, at krigsengle og helbredende engle var til stede.


  Hvis Gary havde fortalt mig om de ting, han så, uden et så stort antal helbredelser denne aften, så ville jeg have haft svært ved at tro det, han efter eget udsagn så. Men han havde jo fortalt mig om sit syn før antallet af helbredelser nærmest eksploderede.


  Derfor er den mest logiske forklaring for mig, at han virkelig ser ind i den åndelige verden.


  Det er måske lettere for mig at tro på Garys fortælling, da den bringer mig tilbage til mine åndelige rødder. En af de største åndelige oplevelser, som skete i min egen familie, da jeg var barn, var da min mor blev taget ud af sin krop, og hendes ånd kom i himlen. Dette skete, da jeg var omkring seks år gammel.


  Min far havde et sygdomstilbagefald dengang. Min mor var så rørt over oplevelsen, at hun i dagevis gik rundt i noget, der mindede om en trance, og mumlede, ”det var så smukt, det var så fredsommeligt, jeg ønsker ikke at blive her. Jeg ønsker at tage tilbage.”


  Dette rystede min far, og han sagde f.eks. til min mor, ”du bliver nødt til at blive hér. Vi har tre små børn, og jeg har brug for dig.” Men mor gav sig bare til at græde, overvældet af det, hun havde oplevet, og fortsatte, ”jeg ønsker at tage tilbage.” I de næste 40 år kunne min mor ikke tale om denne oplevelse, uden hun begyndte at græde.


  Jeg blev opfostret i et baptisthjem, gik på baptistcollege og senere på Southern Baptist Theological Seminary. Selvom jeg voksede op som baptist, så troede jeg på, at konservative, evangeliske kristne havde oplevelser med Gud, som var meget overnaturlige. Jeg havde mødt mange baptister, der havde haft sådanne oplevelser, inden jeg nogensinde mødte en pinsekristen eller karismatiker.


  Da jeg havde religion som hovedfag på mit baptistcollege, afleverede jeg en skriftlig opgave om ude-af-kroppen oplevelser. Jeg havde blandt andet interviewet tre mennesker fra min hjemby, som havde haft oplevelser, der lignede min mors.


  Et af interviewene var med Carlton Brockett, som var menighedstjener i den lokale baptistkirke, hvor mine forældre kom. Jeg læste det brev, han havde sendt hjem under 2. verdenskrig, hvori han fortalte om en oplevelse, hvor han havde set himlen åbne sig. Dette var en meget åndelig mand, som heller ikke kunne tale om sin oplevelse – selv årtier efter – uden at græde.


  Og så var der hans søster, Hazel Phelps, som også kom i den lokale baptistkirke. Hun havde oplevet at blive taget ud af sin krop, imens hun tog sig af det huslige arbejde. Under denne oplevelse fik hun at vide, at hendes mand, som hun havde bedt for gennem 20 år, ville blive frelst. Hun delte ikke dette med nogen den dag, men samme aften tog han med hende i kirke og gav sit liv til Jesus.


  Under mit detektivarbejde fandt jeg ud af, at to mænd havde set min mor falde omkuld, da hun blev taget til himlen. Hun forlod et hus og var på vej ud til sin bil, men nåede kun til fortovet. De to mænd fortalte mig, at de ikke kunne finde noget pulsslag, og at hun heller ikke trak vejret. De fortalte også, at hendes krop blev helt kold, og at hun var død i seks minutter. Da jeg lavede dette interview – tyve år efter min mors oplevelse – var begge disse mænd blevet forkyndere.


  Jeg takker Gud for, at min familie havde sine egne fortællinger om den åndelige verden. Vores kristendom var ikke kun bundet til sandheder fra fortiden, men var en kristendom hvor Bibelens sandheder var virkelige.


  Min bedstemor havde engang oplevet Guds hørbare stemme, som sagde, at hun skulle gå ind i sit soveværelse og dér blive helbredt. Hun adlød og gik ind i soveværelset, begyndte at bede, hvorefter en stor struma forsvandt fra hendes krop. Da jeg var en lille dreng, havde hun sagt til mig, at ”det føltes som en varm hånd, der rakte ned i min hals, og strumaen forsvandt med det samme.” Min bedstemors historie, samt min mors oplevelse, havde skabt en sult i mig efter at lære Gud personligt og nært at kende. Den form for åndelige arv var med til, at der vaktes en længsel i mig efter at opleve ham, og ikke bare vide noget om ham.


  Jeg er glad for, at det at føle ham, have besøg af ham og høre hans stemme ikke bare er privilegier, der tilhører pinsefolk og karismatikere, men alle hans børn. Jeg er glad for, at den gamle, åndelige hymne er sand. ”I come to the garden alone, while the dew is still on the roses, and He walks with me and He talks to me, and He tells me I am His own” (dansk: “jeg kommer alene til haven, og duggen er stadig på rosen, Han vandrer med mig, og Han taler med mig og fortæller, at jeg er Hans egen”). Stil dig ikke tilfreds med en teoretisk viden om Gud, når du som et Guds barn har det privilegium at ”kende” og opleve ham.


  Man kan ikke læse denne bog uden at blive sulten efter et ”nærmere Gud til dig”-agtigt forhold. Jeg ved, at jeg har en hellig skinsyge efter den nærhed med Gud, som jeg læser, Gary har i sit liv. Jeg er ikke længere tilfreds med bare at fornemme, at engle er omkring mig, når de er nær, men ønsker at se dem selv.


  Jeg ønsker at vandre i fylden af et ord, som jeg modtog for over ti år siden, ”Jeg ønsker, at dine øjne må blive åbnet, så du ser tilgængeligheden af alle de ressourcer, jeg har til dig i den himmelske verden, som da Elisa bad om, at Gehazis øjne måtte blive åbnet.”


  Jeg vil opmuntre dig til at læse denne bog med et åbent hjerte og sind. Og når du gør det, så vær enig med mig i denne bøn, ”Åbn mine øjne, Herre… Jeg ønsker at se Jesus… at række ud og røre ved ham… at fortælle ham, at jeg elsker ham. Åbn mine øjne, Herre… Jeg ønsker at se. Jeg ønsker at se de himmelske ressourcer, du har gjort tilgængelige for mig. Som Elisa bad om, at Gehazis øjne måtte åbnes op, sådan beder jeg for enhver, der læser denne bog, at deres øjne må åbnes; ligeså beder jeg om, at mine egne øjne må blive åbnet. I Jesu navn. Amen.”


  Randy Clark


  Global Awakening Ministries


  Taler ved internationale konferencer


  Forfatter til ”Lightning Fires”


  Indledning


  Jeg kæmpede ret meget med ideen om at skulle skrive en bog. Jeg troede faktisk ikke på, at det var nødvendigt med et vidnesbyrd om mine oplevelser. Jeg ønskede heller ikke, at jeg skulle få opmærksomhed pga. de himmelske møder, jeg oplevede. Det er ikke det, denne bog drejer sig om.


  Ja, jeg blev opmuntret af mange i Kristi legeme, som sagde, at der var brug for dette budskab – ikke bare en bog om mine oplevelser, men også en nøje, bibelsk undervisning i at vandre med Gud i det overnaturlige.


  Hvis du før juni 2002 havde sagt til mig, at min kone, Kathi, og jeg ville blive brugt i en tjeneste i det overnaturlige eller bare skrive en bog om sådanne oplevelser, så ville jeg have sagt, ”du har en skrue løs, makker!”


  Men ved at se tilbage på mit liv, sammen med min ven og medforfatter Robert Paul Lamb, kan jeg nu se en rød tråd i Guds profetiske tale i vores liv, der kom til at føre til en sådan tjeneste. For eksempel kan jeg i min bønnebog fra den 24. april 1974 læse, at ”jeg vil komme til at se både engle og dæmoner i den åndelige verden og forstå engles tjeneste.”


  Den 1. december 1976 var Kathi og jeg på besøg hos en kirke i Gatlinburg, Tennessee, hvor vi tjente. En sydafrikansk profet ved navn Robert Thom bad og profeterede følgende: ”Herre, jeg beder om, at du må give dem en overnaturlig tjeneste, som skal nå masserne…”


  Under en indsættelsestjeneste i juli 1981 gav en profetisk prædikant mig følgende ord: ”Min søn… du vil blive inviteret til at rejse og undervise, og du vil sammen med en gruppe prædikanter undervise Kristi legeme, ikke kun i dette land, men i andre lande hvor der er et stort behov…”


  Efter en 40-dages faste, der sluttede den 20. juni 1997, skrev jeg i min dagbog: ”jeg er ikke sikker på det følgende, men Gud synes at sige, at vi vil komme til at rejse mere. Jeg er mere indadvendt og har svært ved at tale udenfor mit lokalområde, sammenlignet med så mange andre. Jeg har ikke en karismatisk personlighed og er hverken storslået eller udadvendt. Men Herren har sagt, at det vil have mere med helbredelsens og miraklernes tjeneste at gøre. Det foretrækker jeg også, men jeg er bare ikke sikker.”


  På fastens sidste dag var jeg under en gåtur blevet fanget i et stort regnskyl i Florida. Herren fortalte mig senere: ”Jeg vil komme uventet, ligesom regnen. Du vil ikke kunne sno dig udenom det, men vil vide at det er mig.”


  Selv efter Kathi og jeg begyndte at have overnaturlige oplevelser i 2002 og en verdensomspændende tjeneste blev åbnet for os, kæmpede jeg stadig med en følelse af utilstrækkelighed over denne overvældende opgave. De store arenaer, vi nu tjente i, var langt væk fra de kirker, vi engang havde tjent i, hvor der måske var et par hundrede mennesker.


  Det var under en bønnestund i Brasilien sammen med Kathi, Tom Ruotolo og en brasiliansk bønneleder, at jeg blev taget op til Guds nærvær, og han talte til mig. ”Jeg har kaldet dig, og jeg vil gøre det,” sagde han med eftertryk.


  Stemmen havde været så stærk, fyldig og med en så overvældende genklang – som intet jeg før havde hørt i mit liv. Det rystede mig i min grundvold, og hvert et ord syntes at spidde min sjæl.


  Sikke en lettelse! Det tog alt presset væk fra mig… alle kampene… alle egne bestræbelser… alle de selvgjorte gerninger, som de fleste af os har gjort. Det eneste, jeg skulle gøre, var at lære at stole på Gud, så ville han gøre resten. Sagen var endelig blevet afgjort. Gud havde kaldet mig, og han ville gøre alt det nødvendige for at fuldende dette kald.


  Jeg er et levende eksempel på, at Gud bruger utilstrækkelige mennesker til at møde tjenestens store udfordringer. Men i min svaghed kan han vise sin vældige kraft.


  Den 16. november 2002 profeterede Heidi Baker, som er blevet brugt mægtigt af Herren blandt nationerne, over Kathi og mig: ”Indenfor ét år fra denne dag vil I se mere frugt i jeres tjeneste, end I har gjort i de sidste 20 år. Skriv det ned, for det kommer til at ske.”


  Heidi tog faktisk fejl. Det tog ikke et helt år, men bare seks måneder!


  Pris ske Gud! Han er så god. Jeg er så taknemmelig – og føler mig så privilegeret – over at være hans tjener i denne generation og for at kunne vidne om hans mægtige gerninger til verdens nationer.


  Jeg er mere forelsket i Jesus nu, end nogensinde før. Jeg kan ikke få nok af hans nærvær. Jo mere af det jeg oplever, desto mere ønsker jeg. Min bøn er, at denne bog vil antænde den samme kærlighed til ham i dig… at du vil vokse til et højere niveau åndeligt set… at Åndens overnaturlige rige må blive en del af det normale kristenliv for dig.


  Gary Oates


  Moravian Falls, NC


  Introduktion


  Hvis du har haft mulighed for at høre Gary Oates’ vidnesbyrd om englebesøg, så sidder du måske tilbage med en idé om, at han har levet et problemfrit liv med rige og dybe åndelige oplevelser og kun få udfordringer, konflikter og problemer.


  Dette er langt fra det virkelige billede. Gary rejste ikke bare til Brasilien en dag, hvor engle så straks manifesterede sig og tog ham op til nye, åndelige højder i hans forhold til Herren.


  Nej, Gary har været gennem en proces. En lang og uvurderlig proces, der begyndte for lang tid siden og for nyligt kulminerede med englebesøg, først i Brasilien og senere i USA.


  Selvom han blev opfostret i et kristent hjem, der levede efter stærke, bibelske principper, så var Gary Oates i virkeligheden bange for at give sit hjerte til Herren. Han blev oplært i baptistiske ”sword drills” (en effektiv måde at slå op i Bibelen på) – kunne hurtigt slå skriftsteder op – og vidste, at Guds plan for det enkelte menneske ikke var noget, man skulle spille kispus med.


  Gary frygtede, at frelsen ville betyde et ”kald” som missionær i Afrika, og det ville han ikke have nogen del i. ”Det mørke kontinent,” som det dengang blev kaldt, var af en eller anden grund ikke et sted, Gary ønskede at tage til.


  Derfor ventede han med at træffe en beslutning og tog først imod Herren som 14-årig. Den aften, han endelig overgav sig, lovede han endda Jesus: ”Jeg er villig til at blive missionær i Afrika, hvis det er det, du ønsker.”


  Det lader til, at Gary allerede fra begyndelsen havde noget i sit hjerte, der handlede om at rejse udenlands og dele evangeliet. Han vidste bare ikke, hvad dette ”noget” var.


  Efter han blev gift med Kathi, fortalte han hende om sin længsel efter at rejse ud på missionsmarken og nå ud til nationerne. Hun var høflig, men kontant i sin tilbagemelding. Gary kunne rejse, hvorhen han ville, men det skulle hun ikke.


  De havde modtaget profetiske ord i starten af deres tjeneste. Ved en pastorindsættelse profeterede en af pastorerne, at Gary en dag ville ”rejse ud til nationerne.” Gary syntes selv, at det var et underligt ord at modtage, pga. situationen med Kathi.


  Efter at have rejst rundt i flere stater og besøgt mange kirker, blev Gary til sidst fortvivlet og frustreret og opgav sin tjeneste og arbejdede i stedet som børsmægler de næste fire år. Han var vred på Gud, bad kun lidt, læste sjældent i Bibelen og gik udelukkende i kirke pga. sine to unge døtre.


  Til sidst begyndte Gud endelig at antænde en flammende ild, hvor Gary ønskede at træde ud i kald og tjeneste. Han havde oplevet årevis af udfordringer fra djævelen og jonglerede med spørgsmålet om, om han nogensinde var blevet kaldet eller ej. Gary havde bogstaveligt talt ingen andre steder at gå til sidst, end direkte til Herren. Det var begyndelsen på et vidunderligt gennembrud, som bragte ham tilbage i tjeneste for Gud.


  Under en anden prøvelse – da han tjente i Tallahassee – begyndte han at bede om, at Gud måtte åbne hans øjne, så han kunne se tingene fra et guddommeligt perspektiv. Denne bøn fik senere betydning, og hans øjne blev åbnet for en uset verden, og tusinder af liv blev forandret undervejs.


  Det er denne historie, der folder sig ud på disse sider.


  En sidste note. Jeg har kendt og beundret Gary Oates i mere end 25 år. Jeg har prædiket i den kirke, han startede sammen med Kathi i Gatlinburg, Tennessee, og min kone og jeg kom i den kirke, som familien Oates for flere år siden plantede i Roswell, Georgia.


  Gary har altid haft stor integritet og nåde. Jeg har altid kendt ham som en Guds mand, som bærer på et ægte hyrdehjerte. Men denne mand, som er blevet forvandlet ved disse himmelske besøg, er gået hen og blevet en Åndens mand. Ingen kan nogensinde blive den samme igen, hvis de først er blevet berørt, som Gary blev det.


  Hans eksempel på at ”ville have mere af Gud” inspirerer resten af os, der ønsker at blive brugt af Herren i denne generation. Mit liv er blevet udfordret og velsignet, ved bare at arbejde sammen med ham om at samle denne bog.


  ”Vi kan bære vores nuværende trængsler, fordi de fører os frem til en evig, umådelig herlighed. Vi satser ikke på det, der hører den synlige verden til, men på det, der hører den usynlige verden til. Den synlige verden er jo snart forbi, men den usynlige varer evigt.” (2. Korintherbrev 4:17-18)


  Robert Paul Lamb


  Moravian Falls, NC


  Kapitel 1


  Bønnen


  ”Den sult, du finder i en mands sjæl, har behov for at blive stillet. Det er en Guds lov; en lov, der findes i Åndens allerdybeste væren. Gud vil besvare det skrigende hjerte og den sjæl, som spørger.”


  Fra en prædiken om ”åndelig sult,” givet af John G. Lake i Portland,

  Oregon, den 11. december 1924.


  Foråret 2002


  Det var en yderst svær tid for min kone, Kathi, og mig. I en periode på omkring 30 år havde vi tjent, prædiket og plantet fem forskellige kirker diverse steder – i staten Washington, Tennessee, Georgia og Florida.


  Vores kirke i Floridas hovedstad, Tallahassee, var ikke særlig stor og bestod måske af lidt over hundrede mennesker. Vi startede otte år tidligere, hvor vi holdt bibelstudier i vores dagligstue. Dette voksede sig til sidst stort og blev til en åndelig menighed med egen, lejet bygning.


  Derefter informerede otte familier os om, at de af forskellige grunde – alt fra arbejde til familiemæssige årsager – valgte at rejse fra byen. En af familierne havde seks børn, mens en anden havde fem.


  Det gjorde, at vores børnevenlige kirke, som engang spirede, blev skåret ind til benet. Alle disse familier gav tiende, og derfor gik det hårdt ud over kirkens finanser.


  Så opstod der en situation med vores lovsangsleder, som vi derfor valgte at sige farvel til. Den situation gjorde, at endnu fire familier rejste. På mindre end to måneder havde tolv familier forladt kirken. Efter årevis af kampe og hårdt arbejde – den slags indsats, som kun en pastor har mulighed for at sætte sig ind i – var folk nu på vej væk.


  Det gjorde, at det gnavede og bed med frustrationer indvendigt. Jeg havde virkelig ingen anelse om, hvad Gud havde gang i. Var han overhovedet involveret i noget af alt dette? Jeg begyndte at tvivle på mig selv. Var jeg uden for Guds vilje i Tallahassee? Var Gud færdig med mig i den pastorale tjeneste? Ville jeg nogensinde gøre noget rigtigt igen?


  Sommeren var lige om hjørnet. Det var altid en tid, hvor dagdriveriet var på sit højeste i kirken, da folk enten var på ferie eller bare forsvandt til stranden (omkring en time derfra), når vejret var til det.


  Der var allerede blevet lagt planer om at deltage i en række møder, som blev sponsoreret af Randy Clarks tjeneste, Global Awakening, i Brasilien. To år forinden havde jeg rejst på min første tur med Global til Brasilien. Det var en oplevelse, der mindede om en genoplevelse af Apostlenes Gerninger. Jeg så alle mulige mirakler ske omkring mig, og så kunne den første person, jeg bad for, gå helbredt derfra. Manden var lam!


  Jeg bad senere for en anden mand, som var i de sidste stadier af lungeemfysem (en sygdom, hvor lungerne vokser sig for store), samt havde problemer med hørelsen. Gud helbredte straks mandens lunger, og han havde ikke længere brug for høreapparat.


  Da jeg vendte tilbage til Staterne var jeg fyr og flamme og spændt pga. alt det, Herren havde gjort. Det tog desværre ikke lang tid for mig at glemme, hvad Gud havde gjort i Sydamerika, da alle problemerne som pastor lå og ulmede derhjemme.


  I 2001 tog jeg igen til Brasilien, og dér åbnede Herren atter mine øjne for det mirakuløse. Denne tur bragte mig op på et helt nyt niveau med Gud. Men da jeg vendte hjem til Staterne, gentog det samme sig; alt blev glemt.


  I 2002 fik jeg for tredje gang mulighed for en tur med Global, og endelig fik jeg overtalt Kathi til at tage med. Hun sagde tøvende ja, men da pengene til hendes billet kom ind, var hun fast besluttet. Der var kun en måned til afrejse, og vi var nu gået glip af seks ugers lønsedler. Kathi følte sig skyldig over at skulle med og ville hellere bruge sine billetpenge til løn.


  De økonomiske kampe, samt nogle kirkerejser i april og maj måned, bevirkede, at jeg ikke selv havde lyst til at tage af sted. Hvordan kunne jeg have nogen værdi på denne tur, når jeg var så langt nede, som jeg var? Hvilken hjælp kunne jeg tilbyde?


  Jeg begyndte at bede, ”Herre, jeg har selv mere brug for betjening, end jeg føler, jeg kan tilbyde andre. Hvordan kan jeg overhovedet være til nytte på denne tur?”


  Jeg kæmpede med dette i ugevis. Skulle jeg tage af sted eller ej? Hvilken forskel kunne jeg gøre i andres liv? Hvordan kunne jeg hjælpe andre, når mit eget behov var så stort? Og så, ud af det blå, begyndte en uforklarlig beslutsomhed at vokse frem i mig. Jeg var desperat – stor nød eller ej – jeg måtte selv opleve Guds berøring.


  Undervejs forandrede min bøn sig. Den gik fra at fortælle Herren, hvordan jeg havde det, til at blive et ønske. ”Herre, jeg beder om, at du vil åbne mine øjne på denne tur, så jeg kan forstå, hvad det er, du gør. Jeg ønsker at se tingene fra dit perspektiv.”


  Når jeg ser tilbage, så ved jeg, at det var Gud, der vejledte mig i bøn. ”Herre, jeg ønsker at se udover det naturlige… Jeg ønsker at se engle… Jeg ønsker at se ind i Åndens verden,” bad jeg.


  Det var en kort og desperat bøn, ytret af en mand, der var hjælpeløs uden Gud. Samtidig ville den komme til at forvandle mit liv radikalt. Jeg havde nået bunden, og noget måtte der ske. Aldrig før havde jeg længtes så meget efter Gud.


  Livet ville aldrig blive det samme igen. Hverken for mig, Kathi eller dem, hvis liv vi kunne berøre. Guds store kraft ville snart gribe ind i vores liv. Alt ville forvandle sig omkring os – for altid.

